b'\n_START_ARTICLE_\nMarina Raskova\n_START_SECTION_\nPrimers anys\n_START_PARAGRAPH_\nMarina Raskova, de nom de naixement Marina Malinina, va n\xc3\xa9ixer el 28 de mar\xc3\xa7 de 1912 a Moscou filla d\'una fam\xc3\xadlia de classe mitjana. El seu pare era professor de cant i la seva mare mestra. A difer\xc3\xa8ncia de la majoria de pilots i navegants sovi\xc3\xa8tiques, de ben jove no va mostrar cap inter\xc3\xa8s en l\'aviaci\xc3\xb3. Fou m\xc3\xa9s aviat la casualitat qui la va convertir en pilot i navegant. Els seus pares volien que esdevingu\xc3\xa9s m\xc3\xbasica, i el seu objectiu era convertir-se en cantant d\'\xc3\xb2pera._NEWLINE_L\'octubre de 1919, quan ella tenia set anys, el seu pare va morir a causa de les ferides sofertes quan va ser atropellat per una motocicleta. No obstant aix\xc3\xb2, ella va continuar els seus estudis de cant i dramat\xc3\xbargia per\xc3\xb2, en ser molt estricta amb ella mateixa, va comen\xc3\xa7ar a patir d\'estr\xc3\xa8s. Va decidir deixar la m\xc3\xbasica i dedicar-se a estudiar qu\xc3\xadmica a l\'escola secund\xc3\xa0ria, i despr\xc3\xa9s de la seva graduaci\xc3\xb3 el 1929, va comen\xc3\xa7ar a treballar en una f\xc3\xa0brica de tints com a qu\xc3\xadmica, per ajudar la seva fam\xc3\xadlia. Es va casar amb un enginyer, Sergei Raskov, de manera que va canviar el seu cognom pel de Raskova. Van tenir una filla, T\xc3\xa0nia, el 1930. A l\'any seg\xc3\xbcent va comen\xc3\xa7ar a treballar al Laboratori d\'Aero Navegaci\xc3\xb3 de l\'Acad\xc3\xa8mia de la For\xc3\xa7a A\xc3\xa8ria com a ponent. Raskova va esdevenir un famosa aviadora, tant com a pilot com a navegant, per R\xc3\xbassia a la d\xc3\xa8cada de 1930. Fou va ser la primera dona a convertir-se en navegant de la For\xc3\xa7a A\xc3\xa8ria Sovi\xc3\xa8tica l\'any 1933. Un any m\xc3\xa9s tard, va comen\xc3\xa7ar a ensenyar a l\'Acad\xc3\xa8mia A\xc3\xa8ria Zhukovskii, tamb\xc3\xa9 per primera vegada per una dona. L\'any 1935 es va divorciar. Com els aviadors gaudien de gran prestigi a la Uni\xc3\xb3 Sovi\xc3\xa8tica, va poder intentar aconseguir una s\xc3\xa8rie de r\xc3\xa8cords de llarga dist\xc3\xa0ncia. La majoria d\'aquests vols de r\xc3\xa8cord es van produir el 1937 i el 1938, mentre que ella seguia ensenyant a l\'acad\xc3\xa8mia de l\'aire._NEWLINE_El m\xc3\xa9s fam\xc3\xb3s d\'aquests r\xc3\xa8cords va ser el vol de Rodina (nom rus de: "P\xc3\xa0tria"), amb un ANT-37, un bombarder de llarg abast adaptat el 24-25 de setembre de 1938. Fou navegant de la tripulaci\xc3\xb3 que tamb\xc3\xa9 va incloure Polina Ossipenko i Valentina Grizod\xc3\xbabova. Des del principi, l\'objectiu va ser establir un r\xc3\xa8cord internacional femen\xc3\xad per a un vol de dist\xc3\xa0ncia en l\xc3\xadnia recta. El pla era volar des de Moscou a Komsomolsk (a l\'Extrem Orient Rus). Quan per fi va acabar, el vol va durar 26 hores i 29 minuts, a una dist\xc3\xa0ncia en l\xc3\xadnia recta de 5.947\xc2\xa0km (dist\xc3\xa0ncia total de 6.450\xc2\xa0km)._NEWLINE_Aix\xc3\xb2 no obstant, la prova es va allargar 10 dies m\xc3\xa9s, ja que l\'avi\xc3\xb3 no va poder trobar un camp d\'aterratge a causa de la mala visibilitat. Com que la cabina del navegant era vulnerable en un aterratge for\xc3\xa7\xc3\xb3s, Raskova va tirar-se en paracaigudes abans de tocar terra. Com va saltar sense l\'equip d\'emerg\xc3\xa8ncia no va poder trobar l\'avi\xc3\xb3 durant 10 dies, i va sobreviure sense aigua i gaireb\xc3\xa9 sense menjar. L\'equip de rescat havia trobat l\'avi\xc3\xb3 8 dies despr\xc3\xa9s de l\'aterratge, i mentre estaven esperant Raskova va trobar el cam\xc3\xad fins a ell. Despr\xc3\xa9s les tres dones van ser portades a lloc segur. El 2 de novembre de 1938, les autoritats sovi\xc3\xa8tiques van condecorar les tres dones com a Hero\xc3\xafnes de la Uni\xc3\xb3 Sovi\xc3\xa8tica, essent les primeres dones a rebre-la i les \xc3\xbaniques abans de la Segona Guerra Mundial.\n_START_SECTION_\nLlegat\n_START_PARAGRAPH_\nEs van col\xc2\xb7locar les seves cendres a la Muralla del Kremlin, al costat de les de Polina Ossipenko, a la Pla\xc3\xa7a Roja. De forma p\xc3\xb2stuma fou condecorada amb l\'Orde de la Guerra Patri\xc3\xb2tica classe 1. Aviat va esdevenir el nom d\'un vaixell Liberty estatunidenc, el SS Marina Raskova, inaugurat el juny de 1943._NEWLINE_Un carrer porta el seu nom a Moscou i a Kazan respectivament, aix\xc3\xad com una pla\xc3\xa7a de Moscou, algunes escoles i destacaments de joves pioners. Hi va haver un bust d\'ella al "MM Raskova", l\'Escola Superior de la For\xc3\xa7a A\xc3\xa8ria a Tambov, fins que es va tancar l\'any 1997.'